《拟古 其三》
清代·王拯

讲舍罗池上，我昔曾钓游。马矢压花宫，能毋鬼神愁。

赳赳百夫雄，本昔揭竿流。谁令虎而冠，招来鹰在韝。

其众罗千百，狰狞拥貔貅。有时颇击贼，愧我群兜鍪。

城阙使居间，解之乏良筹。饱附饥食人，若能身束修。

橐藏既罄如，能弗事赂赇。东家翁头白，西家儿鬓髹。

牵来各闭置，嗒若鱼中钩。翁弗禁搒掠，昨宵赴冥幽。

儿金未当赎，夜已充衾裯。哀哉儿高门，父母所喔咻。

翁昔为孙子，饭蔬冬无裘。床头窖黄金，身死还见搜。

园池几营构，栱节为薪棷。官吏过弗闻，荐绅忍其羞。

但令甲授陴，敢惜瘠暴沟。君门高九重，仓猝谁之谋。

时变事多殊，琐屑焉敢仇。

作者简介：（1815—1876）清广西马平人，初名锡振，以服膺宋包拯，改名拯，字定甫，号少鹤。道光二十一年进士，授户部主事，官至通政使。同治时屡疏论军事形势及善后之难。工古文，常与梅曾亮相切磋，所作渊雅古茂，为世所重。有《龙壁山房文集》。